Diari Oficial de la Generalitat Valenciana


Sumari del DOGV 9368, del 23-06-2022 (2022/5727)

ORDRE 34/2022, de 14 de juny, de la consellera d'Educació, Cultura i Esport, per la qual es regulen l'avaluació dels ensenyaments d'idiomes de règim especial i les proves de certificació dels nivells del Marc Europeu Comú de Referència per a les Llengües a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9368

Data del DOGV
:   23-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/5727


Data del document
:   14-06-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació
    * ensenyament d'idiomes

ORDRE 34/2022, de 14 de juny, de la consellera d'Educació, Cultura i Esport, per la qual es regulen l'avaluació dels ensenyaments d'idiomes de règim especial i les proves de certificació dels nivells del Marc Europeu Comú de Referència per a les Llengües a la Comunitat Valenciana. [2022/5727]  
Índex  
  
Preàmbul  
Títol I. Disposicions generals  
Capítol únic. Objecte i àmbit d'aplicació  
Article 1. Objecte  
Article 2. Àmbit d'aplicació  
Títol II. Avaluació, promoció i certificació acadèmica dels cursos a les escoles oficials d'idiomes  
Capítol I. Característiques i tipus d'avaluació  
Article 3. Característiques generals de l'avaluació dels cursos  
Article 4. Avaluació de diagnòstic  
Article 5. Avaluació contínua o de progrés  
Article 6. Avaluació final o d'aprofitament  
Article 7. Avaluació de domini  
Capítol II. Avaluació dels cursos a les escoles oficials d'idiomes  
  
Article 8. Avaluació de l'alumnat oficial en els cursos curriculars no conduents a la prova de certificació  
Article 9. Avaluació de l'alumnat oficial del curs curricular conduent a la certificació del nivell A2  
Article 10. Avaluació final de l'alumnat oficial en els cursos curriculars conduents a la PUC dels nivells intermedi B1, intermedi B2, avançat C1 i avançat C2  
Article 11. Avaluació de l'alumnat dels cursos d'ensenyament no formal  
Capítol III. Qualificacions i promoció dels cursos a les escoles oficials d'idiomes  
Article 12. Qualificacions i promoció en els cursos curriculars no conduents a la prova de certificació  
Article 13. Qualificacions i promoció en el curs curricular conduent a la certificació del nivell A2  
Article 14. Qualificacions i promoció en els cursos curriculars conduents a la prova de certificació dels nivells B1, B2, C1 i C2  
Article 15. Qualificacions en els cursos d'ensenyament no formal  
Article 16. Dates de convocatòries i permanència  
Capítol IV. Documents d'avaluació  
Article 17. Documents de l'avaluació dels cursos a les escoles oficials d'idiomes  
Article 18. Custòdia dels documents del curs  
Capítol V. Test de classificació  
Article 19. Definició de test de classificació  
Article 20. Validesa del test de classificació  
Article 21. Dates de realització del test de classificació  
Article 22. Resultats del test de classificació  
Article 23. Consideració de les parts aptes del curs o la prova  
  
Capítol VI. Avaluació de l'alumnat amb necessitats específiques de suport educatiu  
Article 24. Avaluació de l'alumnat amb necessitats específiques de suport educatiu  
Capítol VII. Certificació acadèmica dels cursos  
Article 25. Expedició de certificacions acadèmiques  
Article 26. Expedició de certificats dels diferents nivells  
Article 27. Certificació de cursos d'ensenyament no formal  
Títol III. Regulació de la prova de certificació a les EOI  
Capítol I. Matrícula a la prova  
Article 28. Matrícula per a la realització de la prova de certificació  
  
Capítol II. Característiques i contingut de la prova  
Article 29. Característiques generals de la prova de certificació  
Article 30. Convocatòria de la prova de certificació  
Capítol III. Comissions en l'elaboració i administració de les proves  
  
Article 31. Comissió coordinadora de proves de certificació (CCPC)  
  
Article 32. Comissions redactores de proves unificades de certificació  
Article 33. Comissió gestora de la prova de certificació  
Capítol IV. Administració de la prova de certificació  
Article 34. Subministrament de les proves als centres  
Article 35. Seus de realització de les proves  
Article 36. Tribunals d'avaluació  
Article 37. Suport en l'administració de la prova  
Article 38. Gravació de la part oral de la prova  
Article 39. Custòdia dels documents de la prova  
Capítol V. Resultats de la prova de certificació  
Article 40. Qualificacions i resultats de l'avaluació de les proves de certificació  
Capítol VI. Necessitats específiques de suport educatiu en la PUC  
Article 41. Adaptacions de la prova de certificació per a l'alumnat amb necessitats específiques de suport educatiu  
Títol IV. Proves homologades  
Capítol I. Finalitat i referent curricular de la prova homologada  
Article 42. Finalitat de les proves homologades  
Article 43. Referent curricular per a la prova homologada  
Capítol II. Convocatòria de la prova homologada  
Article 44. Convocatòria de les proves homologades  
Article 45. Requisits de participació de l'alumnat  
Article 46. Inscripció a la prova homologada  
Capítol III. Organització i administració de la prova homologada  
Article 47. Organització de la prova homologada  
Article 48. Administració de la prova homologada  
Capítol IV. Avaluació i certificació de la prova homologada  
Article 49. Avaluació de la prova homologada  
Article 50. Qualitat de l'avaluació de la prova homologada  
Article 51. Certificació del nivell A2 mitjançant la prova homologada  
Capítol V. Necessitats específiques de suport educatiu en la prova homologada  
Article 52. Alumnat amb necessitats específiques de suport educatiu en la prova homologada  
Títol V. Revisió i reclamació de qualificacions  
Article 53. Revisió i reclamació de qualificacions  
Disposició addicional primera. Protecció de dades  
Disposició addicional segona. No-incidència en la despesa pública  
Disposició derogatòria única. Derogació de normativa  
Disposició final primera. Modificació de l'article 37.6 de l'Ordre 20/2019, de 30 d'abril  
Disposició final segona. Delegació i facultat d'execució  
Disposició final tercera. Entrada en vigor  
  
  
PREÀMBUL  
  
La Llei orgànica 2/2006, de 3 de maig, d'educació, ordena els ensenyaments d'idiomes en els articles 59 a 61 del capítol VII del títol I. L'article 61.2 estableix que l'avaluació de l'alumnat que curse estudis a les escoles oficials d'idiomes l'ha de fer el professorat respectiu i que les administracions educatives regularan les proves de certificació, que realitzarà el professorat, per a l'obtenció dels certificats oficials dels nivells bàsic, intermedi i avançat.  
El Reial decret 1041/2017, de 22 de desembre, pel qual es fixen les exigències mínimes del nivell bàsic a l'efecte de certificació, estableix el currículum bàsic dels nivells intermedi B1, intermedi B2, avançat C1 i avançat C2, dels ensenyaments d'idiomes de règim especial regulats per la Llei orgànica 2/2006, de 3 de maig, d'educació, i estableix les equivalències entre els ensenyaments d'idiomes de règim especial regulats en diversos plans d'estudis i els d'aquest reial decret, i regula, en els articles 7 i 8, la certificació i l'avaluació dels diferents nivells.  
  
Fins a la redacció d'aquesta ordre, a la Comunitat Valenciana les proves de certificació i l'avaluació dels diferents ensenyaments d'idiomes de règim especial estan determinades en l'Ordre del 31 de gener de 2008, de la Conselleria d'Educació, per la qual es regula l'avaluació i promoció dels ensenyaments d'idiomes de règim especial a la Comunitat Valenciana, i en l'Ordre de 10 de març de 2008, de la Conselleria d'Educació, per la qual es regula la prova de certificació dels ensenyaments d'idiomes de règim especial a la Comunitat Valenciana.  
  
L'article 7.3 del Reial decret 1041/2017 estableix que el Govern, amb la consulta prèvia amb les comunitats autònomes, establirà els principis bàsics comuns d'avaluació de les proves de certificació amb la finalitat de garantir el compliment dels estàndards de validesa, fiabilitat, viabilitat, equitat, transparència i impacte positiu en l'elaboració, administració i avaluació de les proves. Aquests principis bàsics comuns es desenvolupen en el Reial decret 1/2019, d'11 de gener, pel qual s'estableixen els principis bàsics comuns d'avaluació aplicables a les proves de certificació dels nivells intermedi B1, intermedi B2, avançat C1 i avançat C2 dels ensenyaments d'idiomes de règim especial.  
  
El Decret 242/2019, de 25 d'octubre, pel qual s'estableixen els ensenyaments i el currículum d'idiomes de règim especial a la Comunitat Valenciana, desenvolupa aquelles exigències mínimes previstes en el Reial decret 1041/2017 i, en la disposició final primera, habilita la conselleria amb competències en matèria d'educació de la Comunitat Valenciana per a dictar les disposicions adients per a aplicar i desplegar l'esmentat decret.  
L'article 62.2 de la Llei orgànica 2/2006, de 3 de maig, d'educació diu que les administracions educatives han de facilitar la realització de proves homologades per a obtindre la certificació oficial del coneixement de les llengües cursades per l'alumnat d'Educació Secundària i Formació Professional. Dins de l'àmbit de la Generalitat Valenciana, fins a l'actualitat, aquestes proves homologades estan regulades en l'Ordre 20/2011, de 24 d'octubre, de la Conselleria d'Educació, Formació i Ocupació, per la qual es regulen les proves homologades per a l'obtenció del certificat de nivell bàsic de les llengües alemanya, francesa, anglesa i italiana, cursades per l'alumnat d'Educació Secundària i de Formació Professional de la Comunitat Valenciana. L'Ordre 20/2011 pren com a referent curricular el Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'estableix el currículum del nivell bàsic i del nivell intermedi, derogat amb l'entrada en vigor del Decret 242/2019, de 25 d'octubre, del Consell, pel qual s'estableixen els ensenyaments i el currículum d'idiomes de règim especial a la Comunitat Valenciana. Després dels anys de vigència de l'Ordre 20/2011, es fa necessària una actualització d'aquest i d'altres aspectes organitzatius i administratius de les proves homologades, com ara la data de realització de la prova o l'estandardització del contingut en una prova unificada semblant a la de les escoles oficials d'idiomes.  
  
El punt 3 de l'article únic del Decret 183/2013, de 5 de desembre, del Consell, pel qual es procedeix a l'adequació normativa en l'àmbit educatiu respecte de la realització de proves extraordinàries d'avaluació i les sessions d'avaluació extraordinàries determina que «[l]a conselleria competent en matèria d'educació, a través dels seus òrgans directius competents en matèria d'ordenació acadèmica de les diferents ensenyances indicades en l'apartat anterior, establirà les dates en què hauran de tindre lloc les proves extraordinàries, les sessions d'avaluació final extraordinària, les convocatòries extraordinàries i les avaluacions extraordinàries afectades pel present decret».  
  
L'objectiu d'aquesta ordre és desplegar l'avaluació i certificació dels ensenyaments d'idiomes de règim especial arran de l'entrada en vigor dels reials decrets 1041/2017 i 1/2019, així com actualitzar el procediment de proves homologades en centres d'Educació Secundària, Formació Professional i Formació de Persones Adultes.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques, que són els següents: principis de necessitat, eficàcia, proporcionalitat, seguretat jurídica, transparència i eficiència.  
Respecte als principis de necessitat i eficàcia, la norma s'adequa a l'objectiu d'adaptar els criteris d'avaluació i certificació a allò que s'estableix en el Reial decret 1/2019. Pel que fa al principi de proporcionalitat, la norma conté la regulació imprescindible per tal d'atendre l'objectiu que es persegueix. S'acompleix també el principi de seguretat jurídica, en la mesura en què la norma ha respectat la resta de disposicions normatives referides a l'ensenyament i currículum de les escoles oficials d'idiomes. El principi de transparència ha estat garantit amb la negociació amb les organitzacions sindicals, i amb la concessió d'un període d'al·legacions a les escoles oficials d'idiomes i a la ciutadania en audiència i informació pública. Quant al principi d'eficiència, la regulació plantejada suposa una millora per a l'alumnat en les condicions d'avaluació dels diferents cursos i nivells. Finalment, s'ha seguit el procediment per a l'elaboració de reglaments autonòmics contemplat en l'article 43 de la Llei 5/1983, de 30 de desembre, del Consell.  
  
Aquesta disposició està inclosa en el Pla normatiu de l'Administració de la Generalitat per a l'any 2021.  
Per això, a proposta del director general de Política Lingüística i Gestió del Multilingüisme, i de conformitat amb aquesta; amb l'informe de l'Advocacia General; després de la negociació amb els representants dels treballadors, de les famílies i de l'alumnat; el dictamen preceptiu del Consell Escolar de la Comunitat Valenciana; conforme amb el Consell Jurídic Consultiu de la Comunitat Valenciana; facultat per la disposició final primera del Decret 242/2019, de 25 d'octubre, del Consell, pel qual s'estableixen els ensenyaments i el currículum d'idiomes de règim especial a la Comunitat Valenciana; en exercici de la potestat reglamentària atribuïda per l'article 28.e de la Llei 5/1983, de 30 de desembre, del Consell, i en virtut de l'atribució de competències efectuada en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions,  
  
  
ORDENE  
  
TÍTOL I  
Disposicions generals  
  
CAPÍTOL ÚNIC  
Objecte i àmbit d'aplicació  
  
Article 1. Objecte  
Aquesta ordre té per objecte regular l'avaluació dels ensenyaments d'idiomes de règim especial i les proves de certificació dels nivells del Marc Europeu Comú de Referència per a les Llengües (en endavant, MECR), tant de les escoles oficials d'idiomes com dels centres d'Educació Secundària, Formació Professional i Formación de Persones Adultes.  
  
Article 2. Àmbit d'aplicació  
1. Aquesta ordre és aplicable a les escoles oficials d'idiomes que depenen de la conselleria competent en matèria d'educació.  
2. El títol IV de proves homologades d'aquesta ordre s'ha d'aplicar en tots els centres docents de la Comunitat Valenciana que, autoritzats com cal, impartisquen ensenyaments d'Educació Secundària o Formació Professional. Els centres de Formació de Persones Adultes dependents de la Generalitat Valenciana i el Centre Específic d'Educació a Distància de la Comunitat Valenciana (CEEDCV) han d'aplicar les proves homologades per a l'alumnat del programa d'obtenció del graduat en ESO i l'alumnat dels cursos de llengües estrangeres del nivell A2.  
  
  
  
TÍTOL II  
Avaluació, promoció i certificació acadèmica dels cursos a les escoles oficials d'idiomes  
  
CAPÍTOL I  
Característiques i tipus d'avaluació  
  
Article 3. Característiques generals de l'avaluació dels cursos  
1. L'avaluació dels ensenyaments d'idiomes de règim especial a les escoles oficials d'idiomes té com a objecte determinar el progrés realitzat per l'alumnat, així com la competència comunicativa en l'idioma corresponent, de manera que permeta adoptar les estratègies oportunes per a assolir els objectius acadèmics proposats.  
2. L'alumnat haurà de ser avaluat prenent com a referència els objectius, les competències i els criteris d'avaluació establits per als nivells bàsic A2, intermedi B1, intermedi B2, avançat C1 i avançat C2 en els currículums dels idiomes respectius. L'avaluació de l'alumnat tindrà en compte el progrés, en el seu conjunt i per separat, en cada una de les activitats de llengua definides en el currículum corresponent de cada nivell.  
3. Els departaments didàctics elaboraran les programacions didàctiques per a cada un dels cursos dels nivells bàsic A2, intermedi B1, intermedi B2, avançat C1 i avançat C2, seqüenciant els objectius, continguts i criteris d'avaluació establits en els currículums oficials de la Comunitat Valenciana i adaptant-los a les característiques de l'alumnat.  
  
4. El professorat de les escoles oficials d'idiomes serà el responsable de l'avaluació, que es realitzarà tenint com a referent els diferents elements del currículum i especialment els criteris d'avaluació establits per als nivells bàsic, intermedi i avançat.  
5. L'avaluació per a l'alumnat que cursa estudis a les escoles oficials d'idiomes podrà ser de diferents tipus: avaluació de diagnòstic, avaluació contínua o de progrés, avaluació final o d'aprofitament i avaluació de domini.  
6. Les programacions didàctiques, en concretar els referents de l'avaluació, especificaran les estratègies i els instruments d'avaluació que es consideren més adequats.  
  
Article 4. Avaluació de diagnòstic  
L'avaluació de diagnòstic té com a objectiu identificar les capacitats i el nivell de competència de l'alumnat a l'inici de curs, la qual cosa permetrà al professorat obtindre informació rellevant sobre l'alumnat i desenvolupar mesures pedagògiques adequades que en faciliten el progrés; alhora servirà perquè l'alumnat prenga consciència del seu nivell acadèmic i de les necessitats d'aprenentatge. Aquesta avaluació té caràcter orientador, no comportarà qualificacions i dels seus resultats es donarà compte a l'alumnat i, si escau, als seus representants legals.  
  
  
Article 5. Avaluació contínua o de progrés  
L'avaluació contínua o de progrés té per objecte comprovar el grau de consecució dels objectius al llarg del curs acadèmic. Suposa una recollida organitzada i sistemàtica d'informació de l'evolució de l'alumnat al llarg del curs amb la finalitat de millorar el procés d'ensenyament i aprenentatge i de prendre les decisions oportunes amb relació a la promoció de l'alumnat als diferents nivells i cursos. Aquesta avaluació té un caràcter formatiu.  
  
Article 6. Avaluació final o d'aprofitament  
L'avaluació final o d'aprofitament té per objecte comprovar el grau d'assoliment dels objectius aconseguit per l'alumnat en finalitzar el període lectiu de cada curs i nivell. Aquesta avaluació serà global i avaluarà cadascuna de les següents activitats de llengua: comprensió de textos orals, comprensió de textos escrits, producció i coproducció de textos orals, producció i coproducció de textos escrits i mediació lingüística.  
  
Article 7. Avaluació de domini  
1. L'avaluació de domini té per objecte verificar el grau d'assoliment de les competències dels diferents nivells del MECR, que s'estableixen en el currículum dels ensenyaments d'idiomes de règim especial de l'alumnat matriculat en l'últim o únic curs de cada nivell, així com de l'alumnat lliure.  
2. L'avaluació de domini es realitzarà mitjançant una prova de certificació per als nivells intermedi B1, intermedi B2, avançat C1 i avançat C2. En el nivell bàsic A2, l'avaluació final o d'aprofitament serà equivalent a l'avaluació de domini.  
3. Aquesta prova de domini avaluarà cadascuna de les següents activitats de llengua: comprensió de textos orals, comprensió de textos escrits, producció i coproducció de textos orals, producció i coproducció de textos escrits i mediació lingüística.  
  
CAPÍTOL II  
Avaluació dels cursos a les escoles oficials d'idiomes  
  
Article 8. Avaluació de l'alumnat oficial en els cursos curriculars no conduents a la prova de certificació  
1. L'alumnat disposarà de dues convocatòries: una d'ordinària i una altra d'extraordinària. L'avaluació de la convocatòria ordinària serà el resultat de l'avaluació contínua o de progrés, amb un mínim de dues recollides anuals de notes en cada activitat de llengua. La comissió de coordinació pedagògica podrà determinar una quantitat superior de qualificacions numèriques que el professorat ha d'obtindre de l'alumnat per tal de poder avaluar-lo.  
2. El departament didàctic podrà fer prova final o d'aprofitament en la convocatòria ordinària per a aquell alumnat que no haja superat alguna activitat de llengua en l'avaluació contínua o de progrés.  
  
3. La convocatòria extraordinària es realitzarà mitjançant una prova final o d'aprofitament.  
  
Article 9. Avaluació de l'alumnat oficial del curs curricular conduent a la certificació del nivell A2  
1. L'alumnat disposarà de dues convocatòries: una d'ordinària i una altra d'extraordinària. L'avaluació de la convocatòria ordinària serà el resultat de l'avaluació contínua o de progrés amb un mínim de dues recollides anuals de notes en cada activitat de llengua. La comissió de coordinació pedagògica podrà establir una quantitat superior de qualificacions numèriques que el professorat ha d'obtindre de l'alumnat per tal de poder avaluar-lo.  
2. El departament didàctic farà prova final o d'aprofitament en la convocatòria ordinària per a aquell alumnat que no haja superat alguna activitat de llengua en l'avaluació contínua o de progrés.  
  
3. La convocatòria extraordinària es realitzarà mitjançant una prova final o d'aprofitament.  
  
Article 10. Avaluació final de l'alumnat oficial en els cursos curriculars conduents a la PUC dels nivells intermedi B1, intermedi B2, avançat C1 i avançat C2  
1. L'alumnat disposarà d'una sola convocatòria per a l'avaluació del curs. L'avaluació del curs serà el resultat de l'avaluació contínua o de progrés amb un mínim de dues recollides anuals de notes en cada activitat de llengua. La comissió de coordinació pedagògica podrà determinar una quantitat superior de qualificacions numèriques que el professorat ha d'obtindre de l'alumnat per tal de poder avaluar-lo.  
2. El departament didàctic podrà fer prova final o d'aprofitament en la convocatòria ordinària per a aquell alumnat que no haja superat alguna activitat de llengua en l'avaluació contínua o de progrés.  
  
  
Article 11. Avaluació de l'alumnat dels cursos d'ensenyament no formal  
1. L'avaluació dels cursos d'oferta formativa complementària serà contínua o de progrés mitjançant l'assistència presencial (o telepresencial en el cas dels cursos realitzats en línia) i la participació activa en les classes.  
2. La programació didàctica del departament ha de contindre una descripció dels cursos que s'hi realitzen i de l'avaluació del curs expressada en aquest apartat.  
  
  
CAPÍTOL III  
Qualificacions i promoció dels cursos a les escoles oficials   
d'idiomes  
  
Article 12. Qualificacions i promoció en els cursos curriculars no conduents a la prova de certificació  
1. En els cursos curriculars no conduents a la prova de certificació, per a obtindre la qualificació final d?«apte» i promocionar al curs següent cal superar totes les activitats de llengua amb un percentatge de puntuació mínim d'un 50 % i haver obtingut un percentatge de puntuació global mínim d'un 60 %. La qualificació final de les avaluacions del curs curricular serà el resultat de calcular la mitjana aritmètica de les puntuacions obtingudes en cadascuna de les activitats de llengua i s'expressarà amb un nombre entre u i deu, amb dos decimals, arredonit a la centèsima més pròxima i, en cas d'equidistància, a la superior. En el cas de l'alumnat que no ha participat en l'avaluació contínua o prova final, es farà constar la qualificació de «no presentat».  
  
2. En la convocatòria extraordinària, l'alumnat «no apte» en la convocatòria ordinària podrà presentar-se en la convocatòria extraordinària únicament a les activitats de llengua en què haja obtingut un percentatge de puntuació inferior al 60 % en la convocatòria ordinària. En el cas que en la convocatòria extraordinària l'alumne o alumna no s'haja presentat a alguna activitat de llengua en què en la convocatòria ordinària haja obtingut un percentatge de puntuació igual o superior al 50 % i inferior al 60 %, se li guardarà la nota de la convocatòria ordinària d'aquestes activitats per a calcular la nota global i en cap cas se li assignarà la qualificació de «no presentat». En el cas que s'hi haja presentat, es calcularà la nota global amb el resultat de la convocatòria extraordinària d'aquestes activitats.  
  
Article 13. Qualificacions i promoció en el curs curricular conduent a la certificació del nivell A2  
1. En l'avaluació del curs de l'alumnat oficial del curs curricular conduent a la certificació del nivell A2, per a obtindre la qualificació final d?«apte» i promocionar al curs següent cal superar totes les activitats de llengua amb un percentatge de puntuació mínim d'un 50 % i haver obtingut un percentatge de puntuació global mínim d'un 65 % en la convocatòria ordinària. La qualificació final de les avaluacions del curs curricular serà el resultat de realitzar la mitjana aritmètica de les puntuacions obtingudes en cadascuna de les activitats de llengua i s'expressarà amb un nombre entre u i deu, amb dos decimals, arredonit a la centèsima més pròxima i, en cas d'equidistància, a la superior. En el cas de l'alumnat que no ha participat en l'avaluació contínua o prova final, es farà constar la qualificació de «no presentat».  
  
2. En la convocatòria extraordinària, l'alumnat «no apte» en la convocatòria ordinària podrà presentar-se en la convocatòria extraordinària únicament a les activitats de llengua en què haja obtingut un percentatge de puntuació inferior al 65 %. En el cas que en la convocatòria extraordinària l'alumne o l'alumna no s'haja presentat a una activitat de llengua en què en la convocatòria ordinària haja obtingut una puntuació igual o superior al 50 % i inferior al 65 %, se li guardarà la nota d'aquestes activitats de la convocatòria ordinària per a calcular la nota global i en cap cas se li assignarà la qualificació de «no presentat». En el cas que s'hi haja presentat, es calcularà la nota global amb el resultat de la convocatòria extraordinària d'aquestes activitats.  
  
3. L'alumnat que haja superat tots els cursos del nivell bàsic A2 a través d'avaluació contínua o prova final organitzada pel departament didàctic corresponent de cada escola oficial d'idiomes promociona al primer curs del nivell intermedi B1. La superació d'aquest nivell dona dret a l'obtenció del certificat de nivell bàsic A2.  
  
  
Article 14. Qualificacions i promoció en els cursos curriculars conduents a la prova de certificació dels nivells B1, B2, C1 i C2  
1. En l'avaluació dels cursos curriculars conduents a la prova de certificació dels nivells B1, B2, C1 i C2, per a obtindre la qualificació final d?«apte» i promocionar al curs següent, cal superar, mitjançant avaluació contínua, totes les activitats de llengua amb un percentatge de puntuació mínim d'un 50 % i haver obtingut un percentatge de puntuació global mínim d'un 60 %. La qualificació final de les avaluacions del curs curricular serà el resultat de fer la mitjana aritmètica de les puntuacions obtingudes en cadascuna de les activitats de llengua i s'expressarà amb un número entre u i deu, amb dos decimals, arredonit a la centèsima més pròxima i, en cas d'equidistància, a la superior. En el cas de l'alumnat que no ha participat en l'avaluació contínua, es farà constar la qualificació de «no presentat».  
2. El departament didàctic tindrà l'opció de decidir fer prova final o d'aprofitament. La superació de l'avaluació final o d'aprofitament en els cursos curriculars conduents a la prova de certificació permet a l'alumnat promocionar al primer curs de B2, C1 o C2 sense l'obtenció del certificat del nivell, que només s'obtindrà mitjançant la superació de la prova de certificació.  
  
Article 15. Qualificacions en els cursos d'ensenyament no formal  
1. La qualificació d'aquesta oferta formativa complementària s'expressarà en termes d?«apte/a» o «no apte/no apta».  
2. Per a l'obtenció de la qualificació final d?«apte/a» caldrà una assistència mínima del 75 % al curs. La comissió de coordinació pedagògica podrà establir uns altres requisits de qualificació del curs.  
  
Article 16. Dates de convocatòries i permanència  
1. La conselleria competent en matèria d'educació establirà el període dins del qual cada EOI fixarà les dates de realització de la prova de l'avaluació final o d'aprofitament en la convocatòria ordinària (en cas que el departament didàctic haja decidit fer-ne) i en la convocatòria extraordinària.  
2. Les proves de certificació es realitzaran en el mateix període de temps per als cursos de duració anual i els intensius.  
3. En el cas dels cursos d'una altra durada, i per als que finalitzen en el primer quadrimestre de l'any acadèmic, les EOI podran establir uns altres períodes per a realitzar la convocatòria extraordinària.  
En els cursos intensius curriculars del primer quadrimestre el resultat final de l'avaluació contínua o de progrés s'obtindrà abans de finalitzar el curs.  
4. L'alumnat té dret de cursar ensenyaments en règim presencial un nombre màxim d'anys equivalent al doble dels ordenats per a l'idioma i nivell de què es tracte. Una vegada esgotats els terminis màxims previstos, no podrà matricular-se novament d'aquest idioma en el mateix centre en règim presencial, excepte en el cas que el centre dispose de vacants una vegada finalitzat el procés de matrícula.  
  
  
CAPÍTOL IV  
Documents d'avaluació  
  
Article 17. Documents de l'avaluació dels cursos a les escoles oficials d'idiomes  
1. En l'expedient acadèmic, previst en l'annex I d'aquesta ordre, s'ha de fer constar l'estructura de nivells i cursos, així com el nombre mínim d'hores lectives per curs.  
2. Les actes de qualificació, el model de les quals s'inclou en l'annex II d'aquesta ordre, s'estendran en finalitzar cada un dels cursos tant d'ensenyament formal com no formal (cursos curriculars i complementaris) de cada nivell. Aquestes actes han d'incloure un llistat d'alumnat, estar diferenciades segons les activitats de llengua de què conste la prova final, especificar la qualificació del curs, estar signades pel professorat del curs i comptar amb la signatura del cap del departament i el vistiplau del director del centre.  
3. Les qualificacions obtingudes que es recullen en aquestes actes s'expressen en termes d?«apte» o «no apte».  
4. La realització dels cursos d'ensenyament no formal formarà part de l'expedient acadèmic de l'alumnat.  
  
Article 18. Custòdia dels documents del curs  
1. La secretaria del centre arxivarà i ha de custodiar els expedients i les actes de qualificació. Les direccions territorials competents en matèria d'educació proveiran les mesures adequades per a la seua conservació o trasllat, en cas de supressió del centre.  
2. Atés el seu caràcter confidencial, qualsevol consulta sobre els documents esmentats haurà d'autoritzar-la prèviament la direcció del centre.  
3. Les proves i la documentació sobre el rendiment de l'alumnat es custodiaran en els departaments didàctics durant un any, a excepció dels casos en què per reclamació ha de conservar-se fins a la finalització del procediment corresponent. La gestió d'aquesta documentació es farà d'acord amb el que disposen les normes de la Generalitat relatives a la gestió documental, l'organització i el funcionament dels arxius de la Generalitat i el procediment de valoració, conservació i eliminació del patrimoni documental dels arxius públics de la Generalitat.  
  
  
CAPÍTOL V  
Test de classificació  
  
Article 19. Definició de test de classificació  
1. L'alumnat podrà accedir a qualsevol curs dels diferents nivells previstos en la normativa vigent en matèria curricular d'aquests ensenyaments a través de la realització d'un test de classificació, que determinarà la competència lingüística de la persona candidata i identificarà el curs i nivell de llengua al qual pot accedir. Els departaments didàctics de cada escola oficial d'idiomes elaboraran el test de classificació, que contindrà almenys una activitat de producció de textos.  
  
2. Podrà accedir al test de classificació qualsevol alumne o alumna, siga de nou ingrés o no, que sol·licite fer-ho.  
  
Article 20. Validesa del test de classificació  
1. El test de classificació serà vàlid també per a l'accés als cursos d'ensenyament no formal.  
2. El resultat del test de classificació tindrà validesa en qualsevol escola oficial d'idiomes valenciana per al procés d'admissió al curs immediatament posterior al test realitzat.  
3. La realització d'un test de classificació no garanteix un lloc escolar al sol·licitant.  
  
Article 21. Dates de realització del test de classificació  
1. Les escoles oficials d'idiomes han de convocar i desenvolupar, abans del començament del període de sol·licitud d'admissió de cada curs acadèmic, un test de classificació dels idiomes que s'impartisquen a l'escola, i el departament podrà convocar-ne altres d'extraordinàries en cas que queden vacants en alguns grups o nivells, en els terminis i condicions que ho determine el centre.  
2. L'alumnat que ja estiga matriculat en el mateix idioma i que vulga canviar de nivell pot realitzar un test de classificació durant el primer mes de classe.  
  
Article 22. Resultats del test de classificació  
1. La publicació dels resultats del test indicaran el curs al qual pot accedir la persona candidata, que podrà matricular-se al curs i nivell indicat o al curs anterior a l'assignat en el test de classificació.  
  
2. El resultat del test de classificació en cap cas no tindrà validesa com a certificat acreditatiu d'un nivell de llengua.  
  
Article 23. Consideració de les parts aptes del curs o la prova  
1. L'alumnat que haja obtingut la qualificació global de «no apte» en l'última prova de certificació a què s'haja presentat i haja obtingut la qualificació d?«apte» en cadascuna de les activitats de llengua avaluades i un 60 % de puntuació global podrà matricular-se en el curs següent al del nivell de la prova de certificació realitzada. Aquesta situació tindrà la consideració de test de classificació i no produirà efectes per a l'obtenció del certificat del nivell de llengua.  
2. L'alumnat que haja obtingut la qualificació global de «no apte» en l'última prova de certificació a què s'haja presentat i haja obtingut un percentatge de puntuació mínim d'un 50 % en almenys tres activitats de llengua avaluades podrà matricular-se en l'últim o únic curs conduent a la certificació del nivell no superat. Aquesta situació tindrà la consideració de test de classificació i no produirà efectes per a l'obtenció del certificat del nivell de llengua.  
  
  
CAPÍTOL VI  
Avaluació de l'alumnat amb necessitats específiques de suport educatiu  
  
Article 24. Avaluació de l'alumnat amb necessitats específiques de suport educatiu  
1. L'alumnat amb necessitats específiques de suport educatiu podrà sol·licitar una adaptació per a l'avaluació d'acord amb el que disposa l'article 18 del Decret 242/2019, de 25 d'octubre, d'establiment dels ensenyaments i del currículum d'idiomes de règim especial a la Comunitat Valenciana. Amb aquesta finalitat, la resolució de convocatòria del procés d'admissió i matrícula en els ensenyaments d'escoles oficials d'idiomes determinarà les instruccions específiques per a la sol·licitud d'adaptació de l'alumnat interessat.  
2. Les adaptacions d'avaluació seran aplicables als diferents tipus d'avaluació esmentats en l'article 3.5 i al test de classificació.  
  
  
  
CAPÍTOL VII  
Certificació acadèmica dels cursos  
  
Article 25. Expedició de certificacions acadèmiques  
1. La certificació acadèmica és el document que reflecteix la informació que conté l'expedient acadèmic de l'alumnat pel que fa als resultats d'avaluació dels cursos en què ha estat matriculat i les proves realitzades al centre, així com els certificats de domini del nivell aconseguits. L'expedeix la secretaria del centre amb el vistiplau del director o de la directora i del secretari o de la secretària.  
  
2. Tots els aspectes acadèmics que consten en l'expedient acadèmic de l'alumnat a conseqüència d'un procés d'avaluació podran ser objecte d'emissió de la corresponent certificació acadèmica, a petició de la persona interessada, que podrà acreditar així oficialment el nivell de competència en l'ús de les llengües. Aquesta certificació acadèmica estarà signada pel secretari o la secretària del centre amb el vistiplau del director o directora.   
3. Amb la finalitat de seguir les recomanacions del Consell d'Europa per a l'ús del Portafolis Europeu de les Llengües (PEL), a l'alumnat que no obtinga el certificat del nivell B1, B2, C1 o C2 se li podrà expedir, a petició de la persona interessada, una certificació acadèmica de les parts superades de la prova de certificació.  
  
Article 26. Expedició de certificats dels diferents nivells  
1. L'expedició dels certificats dels nivells bàsic A2, intermedi B1, intermedi B2, avançat C1 i avançat C2 de les escoles oficials d'idiomes dependrà de la realització i superació de la prova de certificació regulada en aquesta ordre.  
2. Els certificats del nivell bàsic A2 hauran d'incloure les dades que determina l'article 4.7 del Reial decret 1041/2017, de 22 de desembre, pel qual es fixen les exigències mínimes del nivell bàsic a efectes de certificació, regulades per la Llei orgànica 2/2006; així mateix, els certificats del nivell intermedi B1, intermedi B2, avançat C1 i avançat C2 hauran d'incloure les dades a què fa referència l'article 7.9 de l'esmentat reial decret.  
3. Per a l'obtenció del certificat del nivell bàsic A2 serà requisit imprescindible complir setze anys l'any en què finalitze l'últim curs conduent al nivell bàsic A2.  
Podrà obtindre el certificat l'alumnat menor de setze anys que estiga cursant quart curs de l'Educació Secundària Obligatòria per raons de flexibilització en la durada de l'escolarització.  
Podrà obtindre el certificat del nivell bàsic A2 l'alumnat que tinga almenys catorze anys l'any en què finalitza aquest nivell, en els casos d'idiomes que no estiguen cursant com a primera llengua estrangera en l'Educació Secundària Obligatòria.  
  
Article 27. Certificació de cursos d'ensenyament no formal  
1. La superació de qualsevol dels cursos complementaris establits en l'article 6 del Decret 242/2019 no donarà lloc a l'obtenció del certificat del nivell corresponent. Les escoles oficials d'idiomes podran certificar les hores cursades i la qualificació obtinguda a petició de la persona interessada.  
2. La certificació acadèmica corresponent la signarà la persona que ocupe la secretaria del centre, amb el vistiplau de la persona que ocupe la direcció de l'EOI, i hi figuraran les dades identificatives del centre i de l'alumne o alumna, el nom i tipologia del curs, el període de realització, la durada en hores i l'avaluació rebuda.  
  
  
  
TÍTOL III  
Regulació de la prova de certificació a les EOI  
  
CAPÍTOL I  
Matrícula a la prova  
  
Article 28. Matrícula per a la realització de la prova de certificació  
1. Per a inscriure's en la prova de certificació serà requisit imprescindible tindre almenys setze anys l'any de celebració de la prova. Podrà inscriure's en la prova de certificació l'alumnat menor de setze anys que estiga cursant quart curs de l'Educació Secundària Obligatòria per raons de flexibilització en la durada de l'escolarització.  
  
Podran inscriure's a la prova les persones que tinguen almenys catorze anys l'any de celebració de la prova, en els casos d'idiomes que no estiguen cursant com a primera llengua estrangera en l'Educació Secundària Obligatòria.  
2. L'alumnat oficial matriculat en l'últim curs conduent a la prova de certificació dels nivells intermedi B1, intermedi B2, avançat C1 i avançat C2 haurà de fer la inscripció a la prova unificada de certificació convocada per a la finalització del curs acadèmic en què estiga matriculat. Aquesta inscripció estarà exempta de l'abonament de l'import de matrícula.  
3. Les persones no matriculades en els cursos curriculars de les escoles oficials d'idiomes que vulguen optar a l'obtenció dels certificats dels diferents idiomes i nivells de les escoles oficials d'idiomes podran matricular-se com a alumnat lliure en les proves de certificació convocades anualment per la direcció general competent en matèria d'ensenyament d'idiomes de règim especial. L'import de matrícula de l'alumnat lliure a la prova de certificació està contemplat en la normativa vigent en matèria de taxes.  
  
  
CAPÍTOL II  
Característiques i contingut de la prova  
  
Article 29. Característiques generals de la prova de certificació  
1. Amb caràcter general, la prova de certificació serà unificada per als idiomes que s'impartisquen a les escoles oficials d'idiomes de la Comunitat Valenciana i per als nivells intermedi B1, intermedi B2, avançat C1 i avançat C2, així com per a totes les modalitats d'ensenyament.  
2. La superació de la prova corresponent donarà lloc a l'obtenció del certificat de competència general dels nivells intermedi B1, intermedi B2, avançat C1, avançat C2 i, en el cas que es convoque prova per a l'alumnat lliure, del nivell bàsic A2.  
  
Article 30. Convocatòria de la prova de certificació  
1. La direcció general competent en matèria d'ensenyament d'idiomes de règim especial convocarà anualment la prova de certificació per a l'alumnat oficial a la finalització del curs i determinarà, entre altres aspectes, els idiomes i nivells convocats, el calendari de matriculació, la data i el lloc de celebració de la prova.  
Les candidates i els candidats oficials a la prova de certificació disposaran de dues convocatòries anuals.  
2. La direcció general competent en matèria d'ensenyament d'idiomes de règim especial determinarà els idiomes, els nivells i la periodicitat de les convocatòries de la prova de certificació per a alumnat lliure.  
  
3. La prova de certificació només es podrà convocar en els idiomes i nivells que s'impartisquen en cada centre en el moment de la convocatòria de la prova.  
  
  
CAPÍTOL III  
Comissions en l'elaboració i administració de les proves  
  
Article 31. Comissió coordinadora de proves de certificació (CCPC)  
1. La comissió coordinadora de les proves de certificació (d'ara endavant, CCPC) és la responsable de la gestió i planificació del procés relatiu a la prova unificada de certificació.  
2. La conselleria competent en matèria d'educació nomenarà la CCPC mitjançant una resolució publicada en el Diari Oficial de la Generalitat Valenciana. Estarà composta pels membres següents:  
a) presidència: la persona titular de la direcció general amb competències en matèria d'ensenyament d'idiomes de règim especial, o persona en qui delegue;  
b) vicepresidència: la persona titular del servei amb competències en matèria d'ensenyament d'idiomes de règim especial;  
c) una vocalia nomenada per la persona titular de la direcció general amb competències en matèria d'ensenyament d'idiomes de règim especial, a proposta de la Inspecció d'educació;  
d) tres vocalies nomenades per la persona titular de la direcció general amb competències en matèria d'ensenyament d'idiomes de règim especial, entre les persones titulars de la direcció de les escoles oficials d'idiomes valencianes;  
e) tres vocalies nomenades per la persona titular de la direcció general amb competències en matèria d'ensenyament d'idiomes de règim especial, entre el professorat de les escoles oficials d'idiomes valencianes;  
f) un funcionari o funcionària de la direcció general competent en matèria d'ensenyament d'idiomes de règim especial, que assumirà la secretaria de la CCPC.  
3. La comissió coordinadora tindrà com a funcions:  
a) planificar el procés relatiu a la prova de certificació dels nivells de llengua de les escoles oficials d'idiomes, i establir protocols específics d'actuació per a tots els sectors implicats;  
b) proposar el calendari de matriculació per a la prova, així com les dates i el lloc de la seua realització;  
c) establir els criteris generals per a l'avaluació de la prova;  
d) determinar les característiques dels exercicis per a cada una de les activitats de llengua i adaptar-los a les peculiaritats de cada idioma;  
e) encarregar a la comissió redactora les diferents proves unificades de certificació de cadascun dels nivells i idiomes per als quals es realitze prova unificada;  
f) fer una proposta de formació al servei competent en matèria de formació del professorat, destinada als membres de la comissió redactora;  
g) elaborar una guia informativa sobre les característiques generals de la prova;  
h) elaborar un informe de valoració de la prova de certificació;  
i) resoldre les qüestions que puguen plantejar-se respecte al desenvolupament dels punts esmentats anteriorment;  
j) planificar tos el procés relatiu a les proves homologades esmentades en el títol IV d'aquesta ordre.  
k) recollir i analitzar mostres de proves avaluades en alguns centres i idiomes, de manera aleatòria, amb la finalitat de verificar la correcta aplicació dels estàndards d'avaluació i certificar una bona pràctica avaluadora.  
4. En el si de la comissió coordinadora es constituirà una subcomissió de treball específica per a portar endavant la coordinació de les comissions redactores de les proves i fer el seguiment de l'administració de la prova (subcomissió PUC, d'ara endavant). Estarà composta per professorat de les escoles oficials d'idiomes, que designarà la persona titular de la direcció general amb competències en matèria d'ensenyament d'idiomes de règim especial. Tres membres d'aquesta subcomissió ocuparan les vocalies de professorat d'EOI pertanyents a la CCPC.  
  
5. Una vegada finalitzada la prova de certificació, la subcomissió PUC de la comissió coordinadora elaborarà un informe de valoració de l'esmentada prova, que serà remés a la direcció general competent en matèria d'ensenyament d'idiomes de règim especial.  
6. En el si de la comissió coordinadora es constituirà una subcomissió específica per a portar endavant la planificació de les proves homologades. Estarà composta pels membres següents, designats per la persona titular de la direcció general amb competències en matèria d'ensenyament d'idiomes de règim especial:  
a) Un professor o professora d'una escola oficial d'Idiomes, que pertanya a la comissió coordinadora de les proves de certificació.  
b) Un director o directora d'un institut d'educació secundària de la Comunitat Valenciana.  
c) Un director o directora d'un centre integrat de Formació Professional.  
d) Un professor o professora d'educació secundària de cada una de les llengües estrangeres convocades a la prova homologada  
e) Un funcionari de la direcció general competent en matèria d'ensenyament d'idiomes de règim especial.  
La comissió coordinadora de les proves de certificació adoptarà les mesures pertinents respecte a la planificació i realització de les proves homologades, després d'escoltar el parer d'aquesta subcomissió.  
7. La CCPC podrà decidir la constitució d'altres subcomissions específiques, quan es considere necessari. Estaran compostes, com a màxim, per set membres amb designació per part de la presidència de la CCPC.  
8. La comissió coordinadora i les subcomissions es regiran per la regulació establida en la Llei 40/2015, d'1 d'octubre, de règim jurídic del sector públic, per als òrgans col·legiats. Es garantirà la presència equilibrada d'homes i dones en aquests òrgans col·legiats.  
  
Article 32. Comissions redactores de proves unificades de certificació  
  
1. La direcció general competent en matèria d'ensenyament d'idiomes de règim especial nomenarà comissions redactores per a cadascun dels idiomes en què es convoque prova unificada.  
2. La comissió estarà composta per personal docent pertanyent al cos de professorat d'escoles oficials d'idiomes.  
3. Les comissions redactores estaran coordinades pel professorat membre de la subcomissió de treball de la comissió coordinadora que apareix en l'article 31.4 d'aquesta ordre (subcomissió PUC), que validarà la prova redactada per les comissions redactores.  
4. La conselleria competent en matèria d'educació tindrà la propietat intel·lectual dels materials elaborats per les comissions redactores de la prova.  
  
Article 33. Comissió gestora de la prova de certificació  
1. En cada escola oficial d'idiomes es constituirà una comissió gestora de la prova de certificació, composta per:  
a) el director o directora de l'escola oficial d'idiomes o, si és el cas, un altre membre de l'equip directiu de l'EOI, que assumirà les funcions de la presidència de la comissió;  
b) els o les caps de departament existents a l'escola oficial d'idiomes;  
c) el secretari o secretària de l'escola oficial d'idiomes;  
d) la inspecció de referència del centre.  
2. La comissió gestora de la prova de certificació assumirà les funcions següents:  
a) certificar la recepció de la prova de certificació per a cada un dels nivells i idiomes;  
b) lliurar a la direcció de departament corresponent la prova de certificació referida al seu nivell i idioma, per a la seua aplicació i posterior avaluació i qualificació per part del professorat.  
c) supervisar que s'emplenen les actes de qualificació per a cada nivell i idioma;  
d) resoldre les incidències que es puguen presentar durant el procés d'organització i realització de la prova de certificació;  
3. La direcció de les escoles oficials d'idiomes farà públic el llistat nominal dels components de la comissió gestora, que estarà a disposició de l'alumnat durant el procés de realització i avaluació de la prova.  
  
4. La comissió gestora de la prova notificarà la recepció del material de la prova a la direcció general competent en matèria d'ordenació acadèmica d'ensenyament d'idiomes de règim especial. Així mateix, notificarà qualsevol incidència que es puga produir durant tot el període d'administració o avaluació de la prova unificada de certificació a la inspecció del centre, que vetlarà pel correcte compliment en l'administració de la prova.  
  
  
CAPÍTOL IV  
Administració de la prova de certificació  
  
Article 34. Subministrament de les proves als centres  
1. Correspon a la direcció general competent en matèria d'ensenyament d'idiomes de règim especial la distribució de la prova de certificació als centres. En aquest sentit, s'adoptaran les mesures necessàries per a garantir-ne la confidencialitat fins al moment de la seua administració en els llocs de celebració de la prova.  
2. La prova de certificació per a cada idioma i nivell se subministrarà de manera simultània en tots els llocs de celebració previstos en la convocatòria anual. El lliurament de la part de producció i coproducció oral i la tasca de mediació oral s'adaptarà al calendari de convocatòria oficial i s'enviarà a les escoles oficials d'idiomes amb antelació suficient.  
  
Article 35. Seus de realització de les proves  
1. La realització de la prova de l'alumnat lliure podrà ser traslladada a una altra escola oficial d'idiomes o qualsevol altra ubicació en cas de dificultat o impossibilitat organitzativa de l'escola d'idiomes triada en la matrícula.  
2. Cada EOI podrà habilitar diferents espais de realització de la prova en funció de la capacitat de la seu del centre o les seues seccions, si n'hi ha.  
3. Una vegada publicada la llista definitiva d'admesos i exclosos, l'alumnat matriculat, tant oficial com lliure, no podrà sol·licitar el trasllat de matrícula de la prova.  
  
Article 36. Tribunals d'avaluació  
1. La direcció de cada departament didàctic de l'escola oficial d'idiomes nomenarà els tribunals d'avaluació de les proves de certificació del seu idioma, que, amb caràcter general, estarà compost per dos docents del mateix departament per a l'avaluació de les activitats de producció i coproducció i de mediació oral i escrita. En els departaments unipersonals es constituirà tribunal d'un sol membre.  
  
2. Si no es poguera conformar un tribunal de dos membres en alguna de les activitats de llengua, es prioritzaria l'avaluació en tribunal unipersonal de l'activitat de producció i coproducció de textos escrits.  
  
  
Article 37. Suport en l'administració de la prova  
1. Durant el període d'administració i avaluació de la prova de certificació, el professorat de qualsevol departament podrà ser nomenat per la direcció del centre per a donar suport als departaments que tinguen una ràtio de candidats major que la mitjana en tasques de vigilància d'aules a l'hora d'administrar les proves, corregir exercicis amb plantilla objectiva o de fer qualsevol gestió administrativa derivada de la prova de certificació.  
2. La direcció general competent en matèria d'ensenyament d'idiomes de règim especial podrà nomenar professorat del mateix idioma d'altres cossos docents diferents del de les escoles oficials d'idiomes per a donar suport en la gestió de les proves en el cas d'aquells idiomes amb una matrícula d'alumnat lliure que no puga assumir-la el professorat del departament corresponent.  
3. La direcció general competent en matèria d'ensenyament d'idiomes de règim especial podrà destinar, mitjançant comissió de serveis per al període de realització de proves de certificació, professorat d'escoles oficials d'idiomes a unes altres escoles per a donar suport als departaments que tinguen una ràtio de candidats major que la mitjana o formar tribunals de dos docents en escoles amb departaments unipersonals.  
  
  
Article 38. Gravació de la part oral de la prova  
Les activitats de llengua de producció i coproducció orals i de mediació oral seran gravades en format d'àudio i custodiades per la direcció del departament. El material gravat no podrà ser reproduït amb finalitats distintes de l'avaluadora.  
  
Article 39. Custòdia dels documents de la prova  
El o la cap del departament corresponent conservarà durant el període d'un any la prova de certificació.  
  
  
CAPÍTOL V  
Resultats de la prova de certificació  
  
Article 40. Qualificacions i resultats de l'avaluació de les proves de certificació  
1. L'alumnat que haja obtingut la qualificació de «no apte/no apta» en la convocatòria ordinària de la prova de certificació podrà presentar-se en la convocatòria extraordinària a les activitats de llengua en què haja obtingut un percentatge de puntuació inferior al 65 % de la puntuació. En el cas que l'alumnat no s'haja presentat en la convocatòria extraordinària a una activitat de llengua amb una puntuació del 50 % o superior, i inferior al 65 %, se li guardarà la nota d'aquestes activitats de la convocatòria ordinària per a calcular la nota global i en cap cas se li assignarà la qualificació de «no presentat». En el cas que s'hi haja presentat, es calcularà la nota global prenent el resultat de la convocatòria extraordinària.  
2. La qualificació final de la prova de certificació serà el resultat del càlcul de la mitjana aritmètica de les puntuacions obtingudes en cadascuna de les parts que integren la prova i s'expressarà amb un nombre entre zero i deu, amb dos decimals, arredonit a la centèsima més pròxima i, en cas d'equidistància, a la superior.  
3. Les actes de qualificació, el model de les quals s'inclou en l'annex III d'aquesta ordre, inclouran un llistat d'alumnat, les qualificacions de les activitats de llengua de què consta la prova estaran diferenciades, especificaran la qualificació global de la prova, la convocatòria de realització de la prova i, si escau, la modalitat d'alumnat (oficial o lliure); les signarà el professorat del departament didàctic corresponent, tot fent-hi constar el nom i cognoms complets davall de la signatura, i hauran de comptar amb la signatura del cap del departament i el vistiplau de la direcció del centre. Hi constarà un quadre-resum dels resultats de l'idioma i nivell de la prova.  
4. Les qualificacions obtingudes en les proves de certificació que es recullen en aquestes actes, s'expressen en termes d?«apte/apta» o «no apte/no apta».  
5. En el cas de l'alumnat que no haja realitzat alguna de les parts de la prova de certificació es farà constar «no presentat/no presentada» en la part de la prova, i l'expressió «no apte/no apta» en la qualificació final.  
6. L'alumnat que no realitze cap de les parts que conformen la prova de certificació obtindrà la qualificació final de «no presentat/no presentada».  
  
  
CAPÍTOL VI  
Necessitats específiques de suport educatiu en la PUC  
  
Article 41. Adaptacions de la prova de certificació per a l'alumnat amb necessitats específiques de suport educatiu  
La resolució de cada convocatòria d'inscripció a la prova determinarà les instruccions específiques per a la sol·licitud d'adaptació de l'alumnat interessat.  
  
  
TÍTOL IV  
Proves homologades  
  
CAPÍTOL I  
Finalitat i referent curricular de la prova homologada  
  
Article 42. Finalitat de les proves homologades  
1. Les proves homologades tenen els objectius següents:  
1.1. Avaluar la capacitat de l'alumnat que finalitza una de les etapes de l'ensenyament secundari per a usar receptivament i productivament, tant de forma parlada com escrita, l'idioma o idiomes cursats com a llengua estrangera en l'etapa educativa obligatòria.  
1.2. Certificar el nivell de competència lingüística de l'alumnat en els termes establits en aquesta ordre.  
1.3. Reforçar una metodologia que potencie la competència comunicativa en totes les activitats de llengua.  
2. Les proves homologades tindran caràcter orientador per als centres per tal de permetre la reflexió sobre la seua pràctica educativa i orientar la posterior presa de decisions sobre la planificació en les àrees o matèries relacionades amb el contingut d'aquestes proves.  
  
Article 43. Referent curricular de la prova homologada  
Per a l'elaboració de la prova es prendrà com a referència el currículum establit per al nivell bàsic A2 en el Decret 242/2019, de 25 d'octubre, del Consell, pel qual es regulen els ensenyaments d'idiomes de règim especial a la Comunitat Valenciana.  
  
  
CAPÍTOL II  
Convocatòria de la prova homologada  
  
Article 44. Convocatòria de les proves homologades  
1. La direcció general competent en matèria d'ordenació acadèmica d'ensenyament d'idiomes de règim especial podrà realitzar proves de certificació del nivell bàsic A2 dels idiomes als centres d'Educació Secundària, Formació Professional i Formació de Persones Adultes dependents de la Generalitat Valenciana.  
2. La prova serà única i es realitzarà en el mateix dia i hora per a tots els centres.  
3. La convocatòria es farà mitjançant una resolució de la direcció general competent en matèria d'ordenació acadèmica d'ensenyament d'idiomes, que haurà de recollir de manera detallada, almenys, els següents aspectes:  
a) Idiomes convocats.  
b) Data prevista per a la celebració de les proves.  
c) Estructura, distribució temporal i durada de les proves.  
d) Pautes d'avaluació que garantisquen la transparència i homogeneïtat del procés.  
e) Procediment de control aleatori de l'administració i avaluació de la prova  
  
Article 45. Requisits de participació de l'alumnat  
1. Els requisits de participació de l'alumnat són:  
1.1. Tindre setze anys, complits en l'any en què es realitza la prova. Podrà inscriure's en la prova homologada l'alumnat menor de setze anys que estiga cursant quart curs de l'Educació Secundària Obligatòria per flexibilització en la durada de l'escolarització.  
1.2. Estar matriculat al mateix centre en què realitze la prova de l'idioma corresponent.  
2. L'alumnat podrà realitzar la prova homologada de qualsevol idioma que s'impartisca al seu centre.  
  
Article 46. Inscripció a la prova homologada  
1. El procediment de matrícula i el termini per a la presentació de sol·licituds de participació es determinaran en la convocatòria de la prova.  
2. Els centres docents publicaran tota la informació referent a la convocatòria de realització de les proves.  
3. En finalitzar el termini de sol·licituds, els centres publicaran la llista d'alumnat admés, així com els terminis d'esmena de sol·licituds.  
  
  
CAPÍTOL III  
Organització i administració de la prova homologada  
  
Article 47. Organització de la prova homologada  
1. La comissió coordinadora de les proves de certificació (CCPC) dels ensenyaments d'idiomes de règim especial assumirà, amb relació a l'organització de les proves, les funcions següents:  
a) aprovar les directrius sobre l'elaboració, aplicació i avaluació de les proves;  
b) proposar el professorat responsable de l'elaboració de la prova a l'òrgan competent per a la seua designació;  
c) resoldre les qüestions que sorgisquen en relació amb el seu desenvolupament;  
d) avaluar, una vegada finalitzat el procés, els resultats generals de les proves i fer les corresponents propostes.  
2. Les proves homologades s'articularan en quatre parts, que avaluaran les següents activitats de llengua: activitats de comprensió de textos orals, activitats de comprensió de textos escrits, producció i coproducció de textos orals i producció i coproducció de textos escrits. S'incorporarà una tasca de mediació lingüística en l'activitat de producció i coproducció de textos orals o en l'activitat de producció i coproducció de textos escrits.  
3. L'equip directiu coordinarà i supervisarà l'aplicació al centre de les proves homologades, i adoptarà les mesures organitzatives necessàries perquè l'alumnat realitze aquestes proves en les millors condicions possibles i evitarà totes les circumstàncies que pogueren afectar el rendiment normal.  
  
Article 48. Administració de la prova homologada  
1. Les proves homologades es desenvoluparan en el mateix centre en què l'alumnat estiga matriculat. L'aplicació de les proves correspondrà al professorat que impartisca la llengua estrangera objecte de la prova.  
2. Una vegada publicada la convocatòria de les proves, i abans de la celebració, els centres informaran l'alumnat i les famílies o representants legals sobre els efectes que té la superació de la prova i, especialment, sobre la possibilitat d'obtindre la certificació del nivell de competència lingüística.  
3. Les proves estaran disponibles en una plataforma digital per tal que els centres educatius puguen descarregar-les d'acord amb les instruccions de la direcció general competent en l'ordenació acadèmica dels ensenyaments d'idiomes de règim especial. L'equip directiu del centre col·laborarà en aquest procés custodiant les proves i garantint-ne la reserva fins al moment de l'aplicació.  
4. El o la cap de departament de l'idioma convocat ha de custodiar el material de la prova administrada fins a la finalització del procediment de revisió i reclamació de la prova.  
  
  
CAPÍTOL IV  
Avaluació i certificació de la prova homologada  
  
Article 49. Avaluació de la prova homologada  
1. L'avaluació de les proves homologades correspondrà al professorat responsable de la matèria durant el curs escolar.  
2. La superació d'aquestes proves exigirà que l'alumnat demostre un nivell suficient de competència en totes i cadascuna de les activitats de llengua.  
3. La qualificació final global de la prova s'expressarà en termes d?«apte» o «no apte». Per a obtindre la qualificació final d?«apte» cal superar totes les activitats de llengua de la prova amb un percentatge de puntuació mínim d'un 50 % i haver obtingut un percentatge de puntuació global mínim d'un 65 %.  
4. En les localitats on hi haja més d'un centre participant poden constituir-se tribunals mixtos de professorat de centres diferents per a l'avaluació de les proves.  
5. L'avaluació de les activitats de llengua de producció i coproducció oral i escrita la durà a terme un tribunal format per dos docents de l'assignatura, a excepció dels departaments unipersonals.  
   
6. Les actes de qualificació, el model de les quals s'inclou en l'annex IV d'aquesta ordre, inclouran un llistat d'alumnat, les qualificacions de les activitats de llengua de què consta la prova estaran diferenciades, especificaran la qualificació global de la prova i la convocatòria de realització de la prova. Les signarà el professorat del departament didàctic corresponent, tot fent-hi constar el nom i cognoms complets davall de la signatura, i hauran de comptar amb la signatura del cap del departament i el vistiplau de la direcció del centre. Hi constarà un quadre-resum dels resultats de l'idioma i nivell de la prova. L'acta de qualificacions tindrà efectes de proposta d'expedició del certificat del nivell bàsic A2, si és procedent, per a l'alumnat que haja superat la prova.  
  
  
Article 50. Qualitat de l'avaluació de la prova homologada  
1. Amb la finalitat de poder garantir l'homogeneïtat de criteris en el procés d'avaluació de la prova homologada, la conselleria competent en matèria d'educació podrà recollir una mostra aleatòria de proves en centres per a la comprovació que els criteris d'avaluació aplicats es corresponguen amb els establits per la comissió coordinadora de les proves de certificació.  
En aquest sentit, amb la finalitat de facilitar un seguiment de la qualitat de l'avaluació, la participació en la prova homologada podrà comportar la gravació de la veu en les proves corresponents a les activitats de llengua de producció i coproducció de textos orals. El material gravat no podrà ser reproduït amb finalitats distintes de l'avaluadora.   
  
2. La conselleria competent en matèria d'educació organitzarà activitats formatives específiques dirigides al professorat responsable de l'aplicació d'aquestes proves.  
3. Els centres no podran realitzar una prova homologada d'un idioma que no impartisquen.  
  
Article 51. Certificació del nivell A2 mitjançant la prova homologada  
1. El certificat acreditatiu d'haver superat el nivell bàsic A2 serà expedit per la secretaria dels instituts d'Educació Secundària, centres públics de Formació Professional i de Formació de Persones Adultes, per delegació de la conselleria competent en matèria d'educació, i de conformitat amb els articles 14.2 i 14.5 del Decret 242/2019, de 25 d'octubre, del Consell, pel qual es regulen els ensenyaments d'idiomes de règim especial a la Comunitat Valenciana.  
2. Els centres privats autoritzats per a realitzar les proves de superació del nivell bàsic A2 queden adscrits a l'efecte d'expedició dels certificats acreditatius de nivell bàsic al mateix centre públic al qual es troben adscrits a efectes administratius per a l'expedició de títols d'aquells ensenyaments que tenen autoritzats o, si escau, al que ja hagen sigut adscrits o s'adscriguen amb aquesta mateixa finalitat per la direcció territorial d'educació competent.  
3. Els certificats de nivell bàsic A2 permetran acreditar la competència en idiomes pròpia del nivell, en els procediments que establisquen les administracions públiques o altres organismes amb aquesta finalitat. Permetran també accedir, amb caràcter general, al primer curs del nivell intermedi B1 dels ensenyaments d'idiomes de règim especial, seguint el procediment d'admissió i matrícula establit per a cada curs escolar.  
  
4. L'alumnat que no obtinga el certificat del nivell bàsic A2 podrà sol·licitar l'expedició d'una certificació acadèmica si haguera aconseguit la qualificació d'apte o apta en alguna o en diverses activitats de llengua de la prova homologada.  
  
  
CAPÍTOL V  
Necessitats específiques de suport educatiu en la prova homologada  
  
Article 52. Alumnat amb necessitats específiques de suport educatiu en la prova homologada  
1. Les proves homologades que s'administren a l'alumnat amb necessitats específiques de suport educatiu incorporades en el seu expedient acadèmic hauran d'adaptar la durada i les condicions de realització de la prova. L'adaptació de les proves en cap cas podrà ser del contingut ni dels criteris d'avaluació.  
2. L'alumnat o els seus representants legals, si són menors d'edat, hauran d'acreditar aquesta circumstància aportant la certificació expedida per l'òrgan competent en el moment de sol·licitar la participació, en el cas de no estar reflectida aquesta necessitat en l'expedient acadèmic de l'alumne o alumna.  
3. L'alumnat que requerisca condicions especials per a la realització de la prova homologada no està exempt de la realització o l'avaluació de cap part de què conste la prova.  
  
  
TÍTOL V  
Revisió i reclamació de qualificacions  
  
Article 53. Revisió i reclamació de qualificacions  
1. L'alumnat o els seus representants legals, si és menor d'edat, podran fer la petició de la revisió de l'examen en un termini de tres dies hàbils des de la publicació dels resultats provisionals de la prova, per mitjans telemàtics, en els termes que determine cada centre.  
2. El dia de l'administració de les parts escrites de l'examen, l'alumnat coneixerà la data de publicació dels resultats provisionals i definitius.  
3. El procediment per a formular i resoldre les reclamacions sobre els resultats de l'avaluació es realitzarà per mitjans telemàtics.  
  
4. Quan una persona candidata a la prova de certificació o a la prova homologada sol·licita una còpia de la seua prova, el centre lliurarà els fulls de respostes escrites pel candidat o candidata i les rúbriques d'avaluació de la producció i coproducció de textos orals i escrits avaluades pel tribunal d'avaluació per a la persona candidata sol·licitant.  
  
  
  
DISPOSICIONS ADDICIONALS  
  
Primera. Protecció de dades  
La conselleria competent en matèria d'educació i els centres educatius observaran les normes que determina el Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE i la Llei orgànica 3/2018, de 5 de desembre, de protecció de dades personals i garantia dels drets digitals, i la normativa que la desplega per a l'accés i la difusió de les dades relatives a l'avaluació i la certificació de llengües de l'alumnat.  
  
  
Segona. No-incidència en la despesa pública  
L'aplicació i el desplegament del que disposa aquesta ordre no tindran cap incidència en la dotació dels capítols de despesa assignats a la Generalitat i, en tot cas, hauran de ser ateses amb els mitjans personals i materials d'aquesta.  
  
  
DISPOSICIÓ DEROGATÒRIA  
  
Única. Derogació de normativa  
Queden derogades les següents disposicions normatives:  
1. Ordre de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial a la Comunitat Valenciana.  
2. Ordre de 10 de març de 2008, de la Conselleria d'Educació, per la qual es regula la prova de certificació dels ensenyaments d'idiomes de règim especial a la Comunitat Valenciana.  
3. Ordre 20/2011, de 24 d'octubre, de la Conselleria d'Educació, Formació i Ocupació, per la qual es regulen les proves homologades per a l'obtenció del certificat de nivell bàsic de les llengües alemanya, francesa, anglesa i italiana, cursades per l'alumnat d'Educació Secundària i de Formació Professional de la Comunitat Valenciana.  
  
  
DISPOSICIONS FINALS  
  
Primera. Modificació de l'article 37.6 de l'Ordre 20/2019, de 30 d'abril  
Es modifica l'apartat 6 de l'article 37 de l'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, que queda redactat de la manera següent:  
  
«6. En els ensenyaments artístics i esportius de règim especial, la reducció de la durada dels diferents graus, cicles i nivells no pot superar la meitat del temps establit amb caràcter general.  
L'alumnat de quart curs de l'Educació Secundària Obligatòria amb la flexibilització establida en l'apartat 1 d'aquest article podrà accedir als ensenyaments d'idiomes de règim especial».  
  
Segona. Delegació i facultat d'execució  
Es delega en la persona titular de la direcció general competent en matèria d'ensenyament d'idiomes de règim especial la facultat de resoldre els dubtes interpretatius que puguen plantejar-se, dictar les instruccions que siguen necessàries i les resolucions que se'n deriven per a l'execució d'aquesta ordre.  
  
Tercera. Entrada en vigor  
L'ordre entrarà en vigor a l'inici del curs escolar immediatament posterior a la publicació en el Diari Oficial de la Generalitat Valenciana.  
  
València, 14 de juny de 2022  
  
La consellera d'Educació, Cultura i Esport,  
RAQUEL TAMARIT IRANZO